**מי צריך מסעות לפולין?**

מה קרה לנו? מה השתבש מאז שהוקמה פה מדינה לתפארת? פגשתי לפני כמה חודשים את שר החינוך מר גדעון סער, ושאלתי אותו האם בכוונתו להמשיך בסיורי המחנות בפולין והוא ענה שכן, וליתר דיוק: "ועוד איך כן"!

צר לי כי כספי הורים וכספי ציבור מבוזבזים על פירנוס הפולנים. ממתי התל"ג של פולין צריך לעניין אותנו? חשבו כמה כסף ניתן לחסוך כך. זהו כסף שהורים רבים חוסכים שקל לשקל רק כדי שילדם לא יהיה שונה מבני כיתתו. מה יכולנו לעשות (חוויה בעלת השפעה דומה) עם סכומים כאלה, או צנועים מהם בהרבה, במקום זאת?

את הכסף המושקע במסעות לפולין ניתן היה להשקיע במסע בעל תחנות לא פחות משמעותיות וחינוכיות כמו מוזיאון 'יד ושם', שיחות עם ניצולים שהיו ילדים בשואה, וסרטים כמו 'שואה' של קלוד לנצמן.

אם נלך צעד נוסף קדימה, אולי על הדרך נוכל אפילו לפרנס כמה אנשים ישראלים. נשלם את הכסף לניצולי שואה שיהיו מרצים נודדים ברחבי הארץ, למדריכים במוזיאונים או באתרים שמנציחים את השואה בארץ וכדומה. למה צריך טיסה לחו"ל על מנת ללמוד על השואה, כשיש פה בארץ מספיק אתרים וניצולים שיכולים לספר את הסיפור? האם חווית הטיסה ובית המלון חיוניות להטמעת לקחי השואה ומסריה?

בעיני, המצער מכל איננו הענין הכספי. מתחת לכל ה'חגיגה' סביב התרגשות הטיסה לחו"ל והמסע בכלל, מסתתרים בני נוער מפוחדים למדי. חששות וחרדות יוצאים בדרכים שונות ומשונות. אני נפגשת איתם ורואה טראומטיזציה משנית. הם סוחבים טראומה משלהם. על כורחם הם הופכים למעין 'דור שני' למרות שלא חוו את הזוועות על בשרם. למה אני צריכה לשמוע ילדים שמספרים לי חלומות זוועה על תינוק שנזרק מרכבת לידיים אחרות ועל סיוטי מחנות ריכוז ומחנות השמדה? כלום לא סבלנו די מהצורר הנאצי? למה אנו מעוללים זאת במו ידינו לילדינו? האם זה חיוני שנחריד עד כדי כך את נשמותיהם?

לסיכום: מי שצריך מסעות לפולין כדי ללמד את הנוער על שואת העם היהודי אינו מבין הרבה בחינוך. הוא מבין בתשלומים לבתי מלון, לחברות תעופה, לכל הנוגעים בדבר הגוזרים קופון שמן על חשבון העם היושב בציון. את כל מה שמלמדים במחנות הריכוז ניתן ללמד בארץ בעשירית המחיר ואף בפחות מכך (אולי אחוז אחד ממחיר הטיסה והלינה?), תוך דאגה לפרנסת הניצולים או בני עמנו. די להעמסת טראומות מיותרות על נערים ונערות שגם כך סובלים מ'חפירת יתר' בנושא טראומת השואה.

 sigalitgn@gmail.com

https://www.sigi.co.il